Проф. Чавдар Кръстев
ОТВОРЕНО ПИСМО
до господин Панко Анчев и други „вЕрващи“
Уважаеми господин Анчев,
В излязлата на 22.12. 2012 г. във вестник „Дума“ Ваша статия „Популацията вдясно“ Вие пишете: „В България функционира една-единствена истинска лява политическа партия – БСП.“
Съжденията ви за дясното не ме интересуват и не са интересни. Но за лявото...
Вие най-откровено лъжете, господине!
Вие много добре знаете, че БСП съвсем не е „една-единствена“ – сам твърдите, че „левите комай се броят на пръстите на една ръка.“ На тази ръка ли е лочещата от копанката на БСП Комунистическа партия на България (Ал. Паунов)? Тя лява ли е? А истинска ли е? А ако не е лява или пък не е истинска какво прави в „лявата“ Коалиция за България?
Или БЗНС „Ал. Стамболийски“ (Сп. Панчев)? Или „Нова зора“ (М. Минчев)? Те леви ли са или не са? Истински ли са или не са? И ако не са, защо „истински лявото“ БСП така майчински ги приласкава към гръдта си, тия партии от пръстите на една ръка? Та те някакъв особен електорат не й носят, нали така?
Не Ви питам за маргиналните и невключени във формацията „БСП +“ Партия на комунистите в България (проф. М. Минчев), Българска работническа партия /комунисти/ (проф. Ив. Воденичарски), Съюз на Комунистите в България (К. Чакъров), Българска работническо-селска партия (Т. Жеков)... Не Ви питам за още други десетина смешни формацийки, за които знам, че ще ми оттговорите „Ами, те може да са леви, но не са функциониращи!“ И ще бъдете прав – както за смешните, така и за сериозните. Но!
Кой обрече левите партии на бездействие и неефективност?
Сигурен съм, че знаете отговора. Но въпреки това ще дам пояснение – една-единствена БСП носи отговорността за днешното състоянието на лявото в българския политически живот!
Помните, нали? При допитването през 1990-та за името се очакваше да се появят две нови партии – БСП и БКП. Очакваше се БКП да бъде оглавена от чл. кор. проф. д-р Стоян Михайлов, но не би! Човекът просто се отказал!?! А новопоявилото се БКП (заедно със съответното слабичко финансиране) беше поверено на твърде спорната и куриозна фигура Владимир Спасов! Нерде чл. кор. проф. д-р Стоян Михайлов, нерде Владо Спасов! И докато Стоян Михайлов с авторитета си можеше да запази героичното, идеалистко и строително минало на БКП (историята, която е толкова важна за Вас), то Владо Спасов (без въобще да го е искал!) направо го подари на внуците на активните борци за привилегии – на БСП. (Навсякъде, където говоря за БСП имам и ще имам предвид ръководствата й – и на централно, и на местно ниво – не десетките хиляди нейни членове!) Какво направиха те с това наследство – не ми се говори. Но възможната БКП, силната и конкурентоспособната, бе разроена на много повече „от пръстите на една ръка“, враждуващи помежду си партийки, не представляващи опасност за монопола на БСП в лявото политическо пространство!!!
Помните, нали? Когато Народното събрание избираше първия Президент кандидатите бяха двама – десният (така да се каже!) Жельо Желев и левият (реално!) Петър Дертлиев. Избран бе десният. Защо ли така? Защо при мнозинство на „леви“, от БСП, БЗНС и БСДП депутати, президентския пост получи десния, от СДС кандидат, чиито депутати през това време „гладуваха“ извън Народното събрание? Не знаете ли, господин Анчев? Недейте така, уж претендирате да сте политически грамотен! Не заради Вас, а заради масата наивници, които манипулирате, ще отговоря – защото БСП се страхуваше от възможната БСДП, лява, силна и конкурентоспособна! Но и тя, по волята на БСП, бе разроена на десетина партийки (и леви, и десни!), не представляващи опастост за монопола на БСП в лявото политическо пространство!!!
Какво стана със стратегическият партньор на БКП – БЗНС? Ами, беше нещо... нежничко ликвидиран: лидерът му бе пратен в Анкара на посланическо заточение, у нас се настаниха емигрантите от десните БЗНС-та и възможният БЗНС, ляв, силен и конкурентоспособен, по волята на БСП бе разроен на двайсетина партийки (и леви, но предимно десни!), не представляващи опастост за монопола на БСП в лявото политическо пространство!!!
Това се случи с лявото, господин Анчев! Исторически и фактически! За да запази за себе си лявата електоралната маса (близо 70% от имащите право на глас!), „лявото“ БСП ликвидира левите партии!!! И остави неколцина помияри на хранилката си, да я легитимират като „лява“!
А дали БСП е „истинска лява политическа партия“?
Обяснявам за пореден път:
- не е лява (а демократична съвсем не е!) партията, която унищожава други леви партии, с цел да си установи монопол в политическото пространство;
- не е лява партията, която чрез своите ръководители и учени-икономисти разработи и пусна в действие плана „Ран – Ът“, план за преминаване от социалистическа към капиталистическа икономика, който „бързо разслои обществото, раздели го имуществено и породи междусъсловни напрежения, противоречия и конфликти“, както велемудро ни разяснявате Вие;
- не е лява партията, която чрез своите ръководители, депутати и правителствени чиновници неуклонно „строеше“ предвидения от плана „Ран – Ът“ капитализъм, във възможно най-уродливия му вид;
- не е лява партията, която чрез своите членове заявява „Тая власт с кръв сме я взимали, с кръв ще я дадем!“, а чрез своите ръководители подличко предава властта „в името на националния мир“, застрашен, между другото, пак благодарение на итригите вътре в БСП;
- не е лява партията, която чрез своите членове заявява „Царя ще си получи горите, ама с партизаните!“, а чрез своите ръководители подари на Симеон Сакскобургготски имоти за много милиони;
- не е лява партията, която забравя идеалистите-антироялисти, съдени, разстрелвани, бесени, пребивани „в името на Н.В.“, а довежда на власт Царя;
- не е лява партията, която участва активно в превръщането на общонародната собственост в частна, в интерес на отделни свои и несъвсем свои членове;
- не е лява партията, която отменя необлагаемия минимум от заплатата на най-бедните, за да го даде на най-богатите;
- не е лява партията, която системно ликвидира социалните придобивки на българите от времето на реалния социализъм и обрича огромната част от населението на глад, на несигурност и мизерия;
- не е лява (още повече антифашистка!) партията, която само на думи се обявява за наследница на антифашисткото минало на БКП, а на дело оставя фашистите ежегодно да си провеждат „Луков марш“! И нищо, ама съвсем нищо!, не прави за да ги спре!!!
Това е истината, господин Анчев!
БСП е само част от партиите (по-скоро „партияТА“) на „прехода“, извършили Великата Криминална Революция и довели България до Трета национална катастрофа!
Делата „са знаци на съзнанието“! Мога да приведа още много примери от типа „не е лява партията, която...“, но е достатъчно да Ви подчертая, че „в бедна и измъчена страна като нашата“ неолиберализмът, барабар с капитализма, бе посаден, отглеждан и обгрижван от ръководствата на БСП! Те превърнаха лявата си членска маса в някакви зомбита, които продължават да вярват на заклинанията "отгоре". Но хората малко по малко узряват за истината. Вашето "ляво" съвсем не "изразява наемния труд, бедните и социално слабите". И съвсем, ама съвсем-съвсем!, не "защитава тяхните интереси"!!! Затова и берете такива плодове – отблъсквате „своите избиратели и последователи“! Всичките Ви „философии“ за предназначението на лявата политика само маскират истинското „съзнание“ на БСП, тъй като ДЕЛАТА й са само в рамките на дясната, неолиберална политика!
А сега за историята... БСП съществува от 1990 година и свои мъченици и герои няма! „Мъчениците и героите, теоретиците, идеолозите и пропагандаторите, партийните строители и политиците“, успехите и неуспехите, редом с героизма и предателствата, с романтиката и греховете са на БРСДП, на БКП, на БРП/к/, на БЗНС, на анархистите и прочие антифашисти и антикапиталисти. И БСП няма никакво право да поеме само позитивното, а да харизва на някой имагинерен друг негативното. Вие се отказахте от историята когато не се извинихте за ликвидираните невини, за осакатените човешки съдби, за „враговете с партиен билет“. За каква история претендирате тогава? Е, може да считате Андрей Луканов за свой мъченик и герой – Ваше право. Може Алексадър Лилов да е ваш теоретик и идеолог. Може Георги Първанов и Сергей Станишев, Руменовците, може самия Вие да сте пропагандатори и партийни строители. Но не се туряйте за наследници на Дядото и Майстора, не се присламчвайте до Георги Димитров и Васил Коларов, не си присвоявайте Сергей Румянцев, Смирненски и Вапцаров!
Знайте и помнете! Ако Цвятко Радойнов, Ана Май и Йорданка Чанкова, ако Методи Шатаров и Михаил Герджиков, ако Братан Шукеров и Георги Шейтанов, ако Вела Пеева и Марко Фридман, ако Иван Козарев и Леон Таджер, ако Виолета Якова, Паун Грозданов и Лиляна Димитрова, ако Август Попов и Христо Кърпачев бяха днес между живите и виждаха делата на БСП – „пожарът на бунта“ щеше да изгори „Позитано“ 20!
И не затова, че само ползвате имената им, а на практика сте ги зарязали (и идейно, и политически, и морално, и всякак!) – кой днес поддържа партизанските паметници? Кой днес помни Брусенската или Балванската битка, битката на връх Ком; Гнилянската или Радомирската републики; десетиките комуни, кой на 9 и 23 септември поднася цветя на оцелелите паметници по провинцията? Никой от БСП – знам го, видях го нееднократно с очите си! Изключвам кебапчетата на Бузлуджа, първомайските промнади до Братската могила и ръчениците на Жабокрек – те са ви необходими за мимикрията! Но и там нищо не сте свършили – символ на вашата „грижа“ за историята са състоянието на „летящата чиния“ на Бузлуджа и на монумента в Парка на свободата. Пардон! – с гласовете на вашите общински съветници днес той е „Борисовата градина“, булевард „9 септември“ е „Цар Борис Трети“, а улица „Станка и Любен Добриянови“ май се казва „Георги Минчев“!
Това героите-идеалисти ще си го преглътнат, няма да ви го напомнят. Но няма да ви простят участието ви във възкресението на капитализма! Историята на БСП е единствено историята на едно 23 годишно предателство към идеята за социален обществен ред, предателство към българския народ!
Така че – по-леко с лъжите и манипулациите, господине Анчев!
Прекалено много „сближихте двата полюса“, макар да пророкувате, че „популацията на дясното ще намалява, за да се окаже един ден, че е сведена до нула“. Ама, чакайте сега, кой тогава ще легитимира БСП като „лява“ партия и ще я величае като „левица“? Удобната „левица“! Капиталистическата „левица“! Помислете, все пак...
Знам, че голяма част от все още гласуващите за БСП сляпо, религиозно вярва в такива писания, като Вашето и на „промения“ Станишев. „Аз знам, аз вярвам че си права, когато съгрешиш дори...“ Писано е в 1934-та година, но за вас е валидно и до днес... „Една е БСП и Сергей Станишев е нейният пророк!“... Ваша работа, вярвайте си колкото искате... Но не оставайте слепи за автентичното ляво, което сега начева своя нов живот. Без пари, без копанки и непомерни изборни претенции! Без история! Почитаме героите и мъчениците, учим се от теоретиците и идеолозите, пренебрегваме (понякога излишно!) пропагандаторите и партийните строители. И туку виж, в един незнаен час, някой прогледнал и признал, че Бузлуджа е зачената във Велико Търново, а „алтернативата в ляво“ е жива!
Въпреки интригите на БСП! Въпреки лъжите на пропагандаторите и манипулаторите!
Въпреки Вас, господин Анчев!
А може би вече сте ги видели? Вече май сте ги усетили? Май вече ви е страх от тях – младите, спонтанни леви, които не вярват нито на БСП, нито на нас, нито на която и да е партия?
Бъдещето е тяхно. Историята ще ги оправдае!
(авторът е организационен секретар на партия „Българската левица“)
